erhwenkuo/poetry-chinese-zhtw huggingface dataset:
滿路花・促拍滿路花
作者：廖剛（宋）

雨霽煙波闊，雁度隴雲愁。西風庭院不勝秋。桂華光滿，偏照最高樓。東山攜妓約，故人千里，夜來為艤仙舟。明眸皓齒，歌舞總名流。惱人情態物中憂。陽春一曲，誰把萬金酬。便好拚沈醉，此夕姮娥，共須著意攀留。
望江南・憶江南
作者：廖剛（宋）

柯山瑞，雲路玉橋橫。六月天香瓊蕊秀，千年人瑞昂星明。風露溼麒麟。廊廟器，冰雪照精神。妙世文章凌賈馬，致君事業富姬衡。松檜倚青青。
望江南・憶江南
作者：廖剛（宋）

蓬山曉，龜鶴倚芝庭。雲覆寶燻迷舞鳳，玉扶瓊液薦文星。棠蔭署風清。人盡道，天遣瑞昇平。九萬鵬程才振翼，八千椿壽恰逢春。貂袞矚公榮。
阮郎歸
作者：廖剛（宋）

月橋風檻水邊居。畫樓三鼓初。草堂收拾讀閒書。起看清夜徂。閒想像，盡躊躇。玉牌金字鋪。夢昏縱有也成虛。那堪和夢無。
驀山溪
作者：廖剛（宋）

論長校短，總是非閒譽。光景百年中，似難留、長江東去。隨緣遊戲，觸□寄高情，西樓月，北窗風，鸖鵒尊前舞。故人襟韻，千里心相許。飛騎趁花時，正名園、揉風洗雨。玻璃瀲灩，聊共醉紅裙，陽春曲，碧雲詞，慷慨懷千古。
念奴嬌
作者：趙鼎臣（宋）

舊遊何處，記金湯形勝，蓬瀛佳麗。淥水芙蓉，元帥與賓僚，風流濟濟。萬柳庭邊，雅歌堂上，醉倒春風裡。十年一夢，覺來煙水千里。惆悵送子重遊，南樓依舊不，朱闌誰倚。要識當時，惟是有明月，曾陪珠履。量減杯中，雪添頭上，甚矣吾衰矣。酒徒相問，為言憔悴如此。
玉漏遲
作者：韓嘉彥（宋）

杏香消散盡，須知自昔，都門春早。燕子來時，繡陌亂鋪芳草。蕙圃妖桃過雨，弄笑臉、紅篩碧沼。深院悄。綠楊巷陌，鶯聲爭巧。早是賦得多情，更遇酒臨花，鎮辜歡笑。數曲闌干，故國謾勞凝眺。漢外微雲盡處，亂峰鎖、一杆修竹。間琅玕，東風淚零多少。
鵲橋仙
作者：謝薖（宋）

月朧星淡，南飛烏鵲，暗數秋期天上。錦樓不到野人家，但門外、清流疊嶂。一杯相屬，佳人何在，不見繞粱清唱。人間平地亦崎嶇，嘆銀漢、何曾風浪。
菩薩蠻
作者：謝薖（宋）

雪消新洗寒林碧。華堂向晚開瑤席。一曲杜韋娘。有人空斷腸。謫仙同夜宴。曉即歸程遠。莫放酒尊空。主人陳孟公。
菩薩蠻
作者：謝薖（宋）

相思一夜庭花發。窗前忽認生塵襪。曉起豔寒妝。雪肌生暗香。佳人纖手摘。手與花同色。插鬢有誰宜。惟應潘玉兒。
生查子
作者：謝薖（宋）

情親難語離，且盡玻璃盞。雙鯉有來時，莫使音書緩。徵驂去若飛，不道家山遠。相見小馮君，笑語迎歸雁。
如夢令
作者：謝薖（宋）

人似已圓孤月。心似丁香百結。不見謫仙人，孤負梅花時節。愁絕。愁絕。江上落英如雪。
浣溪沙
作者：謝薖（宋）

柳絮隨風散漫飛。簷冰成柱粟生肌。力排寒氣賴金卮。賦麗誰為梁苑客，調高難和郢中詞。且煩呵筆寫烏絲。
偷聲木蘭花
作者：謝薖（宋）

景陽樓上鐘聲曉。半面啼妝勻未了。斜月紛紛。斜影幽香暗斷魂。玉顏應在昭陽殿。卻向前村深夜見。冰雪肌膚。還有斑斑雪點無。
醉蓬萊
作者：謝薖（宋）

望晴峰染黛，暮靄澄空，碧天銀漢。圓鏡高飛，又一年秋半。皓色誰同，歸心暗折，聽唳雲孤雁。問月停杯，錦袍何處，一尊無伴。好在南鄰，詩盟酒社，刻燭爭成，引觴愁緩。今夕樓中，繼阿連清玩。飲劇狂歌，歌終起舞，醉冷光凌亂。樂事難窮，疏星易曉，又成浩嘆。
減字木蘭花
作者：謝薖（宋）

江邊一樹。愁絕黃昏誰與度。琪樹瓊枝。不受雄蜂取次欺。風前望處。直恐乘風吹得去。能動詩情。故與詩人獨目成。
減字木蘭花
作者：謝薖（宋）

尋常三五。坐待丹山飛玉兔。試問常娥。底事清光此夜多。尊空客滿。縱有鷫鸘無處換。不倒金荷。可奈金波瀲灩何。
減字木蘭花
作者：謝薖（宋）

風篁度曲。倦倚銀屏初睡足。清簟疏簾。金鴨香銷懶更添。纖纖露玉。風雹縱橫飛鈿局。顰斂雙蛾。凝佇無言密意多。
虞美人
作者：謝薖（宋）

金釵盡醉何須伴。萸糝浮杯亂。黃花香返嶺梅魂。好把一枝斜插、向烏雲。坡詞欲唱無人會。桃葉知何在。與君同詠一聯詩。但道老來能趁、菊花時。
虞美人
作者：謝薖（宋）

人間離合常相半。璧月寧長滿。九秋風露又方闌。何日小窗相對、話悲歡。月華臨夜宜人醉。老去嗟顏悴。君如玉樹照清空。況有凝之道蘊、一尊同。
蝶戀花
作者：謝薖（宋）

一水盈盈牛與女。目送經年，脈脈無由語。後夜鵲橋知暗度。持杯乞與開愁緒。君似庾郎愁幾許。萬斛愁生，更作徵人去。留定徵鞍君且住。人間豈有無愁處。
定風波
作者：謝薖（宋）

牛女心期與目成。瀰瀰脈脈得盈盈。今夕銀河憑鵲度。相遇。玉鉤新吐照雲屏。行旆雍容留宴語。將暮。方攜珠袖到山亭。寂寞江天正雲霧。回顧。不應中有少微星。
江神子・江城子
作者：謝薖（宋）

破瓜年紀柳腰身。懶精神。帶羞瞋。手把江梅，冰雪鬥清新。不向鴉兒飛處著。留乞與，眼中人。水精船裡酒粼粼。皺香茵。駐行雲。舞罷歌餘，花困不勝春。問著些兒心底事，才靨笑，又眉顰。
念奴嬌
作者：謝薖（宋）

綠雲影裡，把明霞、織就千重文繡。紫膩紅驕扶不起，好是未開時候。半怯新寒，半宜晴色，養得胭脂透。小亭人靜。嫩鶯啼破清晝。猶記攜手芳陰，一枝斜帶豔，嬌波雙秀。小語輕憐花總見，爭得似花長久。醉淺休歸，夜深同睡，明月還相守。免叫春去，斷腸空嘆詩瘦。
滿庭芳
作者：沈蔚（宋）

柳與堤回，橋隨波轉，望中如在蓬萊。水禽高下，煙霧斂還開。認是仙翁住處，都不見、一點塵埃。壺天晚，清寒帶雪，光景自徘徊。高才。廊廟手，當年平步，直到堯階。況今朝調鼎，尤待鹽梅。只恐身閒不久，難留戀、花月樓臺。看新歲，春風且送，五馬過江來。
滿庭芳
作者：沈蔚（宋）

雪底尋梅，冰痕觀水，晚來天氣尤寒。漸聞歌笑，輕暖發春妍。賞盡十洲新景，依稀見、三島風煙。判深夜，一年月色，只是這般圓。熙然。千里地，何妨載酒，頻上湖船。況坐中高客，不日朝天。須信人間好處，沒個事、勝得尊前。東風近，侵尋桃李，別做醉夤緣。
滿庭芳
作者：沈蔚（宋）

疏木藏鍾，輕煙籠角，幾家簾幕燈光。暮砧聲斷，空壁鎖寒蜇。入袂西風陣陣，徹醉骨、都不勝涼。欄干外，依稀嫩竹，月色冷如霜。仙鄉。何處是，雲深路杳，不念劉郎。但畫橋流水，依舊垂楊。要見時時便是，一向價、只作尋常。爭知道，愁腸淚眼，獨自個重陽。
臨江仙
作者：沈蔚（宋）

過盡清明三月雨，東風才到溪濱。畫工傳得已非真。青君著意處，桃李未為倫。倚檻盈盈如欲語，就中拈足花神。自然亭館一番新。從今觀絕品，不獨洛陽人。
夢玉人引
作者：沈蔚（宋）

舊追遊處，思前事、儼如昔。過盡鶯花，橫雨暴風初息。杏子枝頭，又自然、別是般天色。好傍垂楊，系畫船橋側。小歡幽會，一霎時、光景也堪惜。對酒當歌，故人情分難覓。水遠山長，不成空相憶。這歸去重來，又卻是、幾時來得。
驀山溪
作者：沈蔚（宋）

想伊不住。船在藍橋路。別語未甘聽，更擬問、而今是去。門前楊柳，幾日轉西風，將行色，欲留心，忽忽城頭鼓。一番幽會，只覺添愁緒。邂逅卻相逢。又還有、此時歡否。臨岐把酒，莫惜十分斟，尊前月，月中人，明夜知何處。
漢宮春
作者：沈蔚（宋）

別酒初醒。似一番夢覺，屈指堪驚。猶疑送消寄息，遇著人聽。當初喚作，據眼前、略略看承。及去了，從頭想伊，心下始覺寧寧。黃昏畫角重城。更傷高念遠，懷抱何勝。良時好景，算來半為愁生。幽期暫阻，便就中、月白風清。千萬計，年年斷除不得，是這些情。
尋梅
作者：沈蔚（宋）

今年早覺花信蹉。想芳心、未應誤我。一月小徑幾回過。始朝來尋見，雪痕微破。眼前大抵情無那。好景色、只消些個。春風爛熳卻且可。是而今、枝上一朵兩朵。
不見・如夢令
作者：沈蔚（宋）

日過重簾未卷。嫋嫋欲殘香線。午醉卻醒來，柳外一聲鶯囀。不見。不見。門掩落花深院。
不見・如夢令
作者：沈蔚（宋）

回首蕪城舊苑。還是綠深紅淺。春意已無多，斜日滿簾飛燕。不見。不見。花上雨來風轉。
訴衷情
作者：沈蔚（宋）

深深院宇小池塘。一徑碧梧長。青春又歸何處，新筍綠成行。多少事，惱人腸。懶思量。香消一炷，睡起霎時，日過東窗。
菩薩・菩薩蠻
作者：沈蔚（宋）

相逢無處無尊酒。尊前未必皆朋舊。酒到任教傾。莫思今夜醒。明朝相別後。江上空回首。欲去不勝情。為君歌數聲。
菩薩・菩薩蠻
作者：沈蔚（宋）

春城迤邐層陰繞。青梅競弄枝頭小。江色雨和煙。行人江那邊。好花都過了。滿地空芳草。落日醉醒閒。一春無此寒。
小重山
作者：沈蔚（宋）

花過園林清蔭濃。琅玕新脫筍，綠叢叢。雨聲只在小池東。閒敧枕，直面芰荷風。長日敞簾櫳。輕塵飛不到，畫堂空。一尊今夜與誰同。人如玉，相對月明中。
轉調蝶戀花・蝶戀花
作者：沈蔚（宋）

溪上清明初過雨。春色無多，葉底花如許。輕暖時聞燕雙語。等閒飛入誰家去。短牆東畔新朱戶。前日花前，把酒人何處。彷彿橋邊船上路。綠楊風裡黃昏鼓。
轉調蝶戀花・蝶戀花
作者：沈蔚（宋）

漸近朱門香夾道。一片笙歌，依約樓臺杪。野色和煙滿芳草。溪光曲曲山回抱。物華不逐人間老。日日春風，在處花枝好。莫恨雲深路難到。劉郎可惜歸來早。
天仙子
作者：沈蔚（宋）

景物因人成勝概。滿目更無塵可礙。等閒簾幕小欄干，衣未解。心先快。明月清風如有待。誰信門前車馬隘。別是人間閒世界。坐中無物不清涼，山一帶。水一派。流水白雲長自在。
傾杯・傾杯樂
作者：沈蔚（宋）

梅英弄粉。尚淺寒、臘雪消未盡。布彩箔、層樓高下，燈火萬點，金蓮相照映。香徑縱橫，聽畫鼓、聲聲隨步緊。漸霄漢無雲，月華如水，夜久露清風迅。輕車趁馬，微塵雜霧，帶曉色、綺羅生潤。花陰下、瞥見仍回，但時聞、笑音中香陣陣。奈酒闌人困。殘漏裡、年年餘恨。歸來沈醉何處，一片笙歌又近。
清商怨
作者：沈蔚（宋）

城上鴉啼斗轉。漸漸玉壺冰滿。月淡寒梅，清香來小院。誰遣鸞箋寫怨。翻錦字、疊疊如愁卷。夢破胡笳，江南煙樹遠。
醉花陰
作者：沈蔚（宋）

微含清露真珠滴。怯曉寒脈脈。秉燭倚雕欄，今日尊前，盡是多情客。從來應與春相得。有動人標格。半笑倚春風，醉臉生紅，不是胭脂色。
柳搖金・思歸樂
作者：沈蔚（宋）

相將初下蕊珠殿。似醉粉、生香未遍。愛惜嬌心春不管。被東風、賺開一半。中黃宮裡賜仙衣，鬥淺深、妝成笑面。放出妖嬈難系管。笑東君、自家腸斷。
柳初新
作者：沈蔚（宋）

楚天來駕春相送。半醉側、花冠重。瑤臺清宴，群仙戲手，剪出綵衣猶動。誰拂瑤琴巧弄。舞丹山、三千雛鳳。豔冶輕盈放縱。倚東風、從來遍寵。桃花溪上，相思未斷，愁掩五雲真洞。算曾揖、飛鸞雙控。等閒入、襄王春夢。
訴衷情
作者：唐庚（宋）

平生不會斂眉頭。諸事等閒休。元來卻到愁處，須著與他愁。殘照外，大江流。去悠悠。風悲蘭杜，煙淡滄浪，何處扁舟。
浣溪沙
作者：惠洪（宋）

南澗茶香笑語新。西州春漲小舟橫。困頓人歸爛熳晴。天迥遊絲長百尺，日高飛絮滿重城。一番花信近清明。
浣溪沙
作者：惠洪（宋）

日暮江空船自流。誰家院落近滄洲。一枝閒暇出牆頭。數朵幽香和月暗，十分歸意為春留。風撩片片是閒愁。
漁父詞・漁父
作者：惠洪（宋）

玉帶雲袍童頂露。一生笑傲知何故。萬里歸來方旦暮。休疑慮。大千捏在豪端聚。不解犁田分畝步。卻能對客鳴花鼓。忽共老安相耳語。還推去。莫來攔我球門路。
漁父詞・漁父
作者：惠洪（宋）

不怕石頭行路滑。歸來那愛駒兒踏。言下百骸俱撥撒。無剩法。靈然晝夜光通達。古寺天寒還惡發。夜將木佛齊燒殺。炙背橫眠真快活。憨抹撻。從教院主無須發。
滿江紅
作者：陳允平（宋）

目斷江橫，相思字、難憑雁足。從別後、倦歌慵繡，悄無拘束。煙柳翠迷星眼恨，露桃紅沁霞腮肉。傍瑣窗、終日對文枰，翻新局。頻暗把，歸期卜。芳草恨，闌干曲。謝多情海燕，伴愁華屋。明月自圓雙蝶夢，彩雲空伴孤鸞宿。任畫簾、不卷玉鉤閒，揚花撲。
丁香結
作者：陳允平（宋）

塵擁妝臺，翠閒歌扇，金井碧梧風隕。聽豆蟲聲小，伴寂寞、冷逼莓牆蒼潤。料淒涼宋玉，悲秋恨、此際怎忍。蓮塘風露，漸入粉豔，紅衣落盡。勾引。記舞歇弓彎，幾度柳圍花陣。酒薄愁濃，霞腮淚漬，月眉香暈。空對秦鏡尚缺，暗結迴腸寸。念纖腰柔弱，都為相如瘦損。
西河
作者：陳允平（宋）

形勝地。西陵往事重記。溶溶王氣滿東南，英雄閒起。鳳遊何處古臺空，長江縹緲無際。石頭城上試倚。吳襟楚帶如系。烏衣巷陌幾斜陽，燕閒舊壘。後庭玉樹委歌塵，淒涼遺恨流水。買花問酒錦繡市。醉新亭、芳草千里。夢醒覺非今世。對三山、半落青天，數點白鷺，飛來西風裡。
一寸金
作者：陳允平（宋）

吾愛吾廬，甬水東南半村郭。試倚樓極目，千山拱翠，舟橫沙觜，江迷城腳。水滿蘋風作。闌干外、夕陽半落。荒煙瞑、幾點昏鴉，野色青蕪自空廓。浩嘆飄蓬，春光幾度，依依柳邊泊。念水行雲宿，棲遲羈旅，鷗盟鷺伴，歸來重約。滿室凝塵澹，無心處、宦情最薄。何時遂、釣笠耕蓑，靜觀天地樂。
瑞鶴仙
作者：陳允平（宋）

故廬元負郭。愛樹色參差，湖光渺漠。樓危萬山落。俯闌干十二，嚲簷飛角。花嬌柳弱。映輕黃、淺黛依約。與沙鷗、共結新盟，伴我醉眠醒酌。蕭散雲根石上，瀹茗松泉，注書芸閣。鶯窺燕幕。簷外竹、圃中藥。念耕煙釣雪，已成活計，一任風波自惡。但無心、萬事由天，夢中更樂。
浪淘沙慢
作者：陳允平（宋）

暮煙愁，鴉歸古樹，雁過空堞。南浦牙檣漸發。陽關歌盡半闋。便恨入迴腸千萬結。長亭柳、寸寸攀折。望日下長安近，莫遣鱗鴻成閒絕。悽切。去帆浪遠江闊。悵頓解連環，西窗下、對燭頻哽咽。嘆百歲光陰，幾度離別。翠銷粉竭。信乍圓易散，彩雲明月。浙水吳山重重疊。流蘇帳、陽臺夢歇。暗塵鎖、孤鸞秦鏡缺。羞人問、怕說相思，正滿院楊花，落盡東風雪。
西平樂慢・西平樂
作者：陳允平（宋）

泛梗飄萍，入山登陸，迢遞霧迥煙賒。漠漠蒹葭，依依楊柳，天涯總是愁遮。嘆寂寞塵埃滿眼，夢逐孤雲縹緲，春潮帶雨，鷗迎遠漵，雁別平沙。寒食梨花素約，腸斷處，對景暗傷嗟。晚鐘煙寺，晨雞月店，徵褐蕭疏，破帽敧斜。憶幾度、微吟馬上，長嘯舟中，慣踏新豐巷陌，舊酒猶香，憔悴東風自歲華。重憶少年，櫻桃漸熟，松粉初黃，短楫歡呼，日日江南，煙村八九人家。
南鄉子
作者：陳允平（宋）

歸雁轉西樓。薄倖音書日日收。舊恨卻憑紅葉去，颼颼。春水多情日夜流。楊柳曲江頭。煙裡青青恨不休。九十韶光風雨半，回眸。一片花飛一片愁。
望江南・憶江南
作者：陳允平（宋）

嬌滴滴，聰雋在秋波。六幅香裙拖細縠，一鉤塵襪翦輕羅。春意動人多。臨寶鑑，石黛拂修蛾。燕子樓頭蝴蝶夢，桃花扇底竹枝歌。楊柳月婆娑。
望江南・憶江南
作者：陳允平（宋）

煙漠漠，湖外綠楊堤。滿地落花春雨後，一簾飛絮夕陽西。梁燕落香泥。流水恨，和淚入桃溪。鸚鵡洲邊鸚鵡恨，杜鵑枝上杜鵑啼。歸思越悽悽。
浣溪沙
作者：陳允平（宋）

自別蕭郎錦帳寒。鳳樓日日望平安。杏花枝上露才乾。眉皺但嫌鈿翠墮，臂銷惟覺釧金寬。薄情楊柳殢徵鞍。
浣溪沙
作者：陳允平（宋）

一枕華胥夢不成。碧筒香潤玉醪傾。日長花影過池亭。雪藕臂寒鸚較怯，採菱歌發鷺頻驚。白蘋洲上雨初晴。
浣溪沙
作者：陳允平（宋）

約臂金圓隱絳繒。枕痕斜印曲花藤。玉肌嬌軟瑩如冰。護日簾櫳迷曉夢，舞風瓊佩弄秋聲。倦妝鸞鑑不忺憑。
浣溪沙
作者：陳允平（宋）

寶鏡奩開素月空。晚妝慵結繡芙蓉。殢人嬌語更憁憁。倦浴金蓮輕衫步，捧笙玉筍半當胸。枕痕又露一絲紅。
浣溪沙
作者：陳允平（宋）

雙倚妝樓寶髻垂。佩環依約下瑤池。鬢邊斜插碧蟬兒。不嫁東風蘇小恨，未圓明月柳娘悲。舞休愁疊縷金衣。
浣溪沙
作者：陳允平（宋）

鬥鴨闌干燕子飛。一堤春水漾晴暉。女郎何處踏青歸。生色鞋兒銷鳳穩，碧羅衫子唾花微。後期應待牡丹時。
浣溪沙
作者：陳允平（宋）

六幅蒲帆曉渡平。一江星斗漸西傾。離家才是兩三程。浦外野花如喚客，樹頭春鳥自呼名。五雲深處錦官城。
浣溪沙
作者：陳允平（宋）

柳底徵鞍花底車。兩行香淚溼紅襦。別來鶯燕已春餘。梳洗樓臺愁獨倚，笙歌庭院醉誰扶。捲簾閒看玉儲胥。
浣溪沙
作者：陳允平（宋）

十二珠簾繡帶垂。柳煙迷暗楚江涯。自攜玉笛憑丹梯。寫恨鸞箋凝粉淚，踏青鴛襪濺金泥。落紅深處亂鶯啼。
浣溪沙
作者：陳允平（宋）

睡起朦騰小篆香。素紈輕度玉肌涼。竹深荷淨少炎光。雨過亂蟬嘶古柳，日斜雙鷺立閒塘。更將心事自商量。
點絳唇
作者：陳允平（宋）

眉葉顰愁，淚痕紅透蘭襟潤。雁聲將近。須帶平安信。獨倚江樓，落葉風成陣。情懷悶。蝶隨蜂趁。滿地黃花恨。
點絳唇
作者：陳允平（宋）

別後長亭，翠蕪寂寞分襟地。雁書空寄。歸夢頻東里。一曲秋風，寫盡淵明意。凝情際。雨襟煙袂。都是黃花淚。
點絳唇
作者：陳允平（宋）

分袂情懷，快風一箭輕帆舉。暮煙雲浦。芳草斜陽路。輸與閒鷗，朝暮潮來去。空凝佇。小橋樊素。金屋春深處。
點絳唇
作者：陳允平（宋）

鶯語愁春，海棠風裡胭脂雨。酒懷慵舉。閒撲亭前絮。漠漠斜陽，截斷愁來路。憑闌佇。滿懷離苦。分付樓南鼓。
夜遊宮
作者：陳允平（宋）

愁厭眉峰成斂。幾回皺、落花鈿點。鏡裡芳容自羞見。又黃昏，聽南樓，度更箭。月引桐陰轉。珠簾動、影搖花亂。雁過西風楚天遠。待歸來，把愁眉，印郎面。
夜遊宮
作者：陳允平（宋）

窄索樓兒傍水。漸秋到、漁村橘裡。薄倖江南倦遊子。恣輕狂，戀高陽，歌酒市。獨自簾兒底。香羅帶、翠閒金墜。為惱情懷怕拈起。對西風，搵啼紅，印窗紙。
訴衷情
作者：陳允平（宋）

綠雲鳳髻不忺盤。情味勝思酸。曉色露桃煙杏，空照臉霞丹。花漸老，徑苔閒。錦斕斑。怨紅一葉，流水東風，好去人間。
訴衷情
作者：陳允平（宋）

嫩寒侵帳弄微霜。客淚不成行。料得黃花憔悴，何日賦歸裝。樓獨倚，漏聲長。暗情傷。淒涼況味，一半悲秋，一半思鄉。
一落索
作者：陳允平（宋）

澹澹雙蛾疏秀。為誰頻皺。落花何處不春愁，料不是、因花瘦。錦字香箋封久。鱗鴻稀有。舞腰銷減不禁愁，怕一似、章臺柳。
一落索
作者：陳允平（宋）

欲寄相思情苦。倩流紅去。滿懷寫不盡離愁，都化作、無情雨。渺渺暮雲春樹。澹煙橫素。夕陽西下杜鵑啼，怨截斷、春歸處。
迎春樂
作者：陳允平（宋）

垂楊影下黃金屋。東風漸、粉香熟。恨當年、有約驂鸞速。誤一枕、紅雲宿。帶眼寬移腰似束。怪何事、褪紅銷綠。背面立秋千，羞人問、連環玉。
迎春樂
作者：陳允平（宋）

江湖十載疏狂跡。紅塵裡、倦遊客。駐雕鞍、問柳東風陌。花底帽、任敧側。斗酒百篇呼太白。傲人世、醉中一息。何日歸賦來，水之南、雲之北。
迎春樂
作者：陳允平（宋）

依依一樹多情柳。都未識行人手。對青青、共結同心就。更共飲、旗亭酒。褥上芙蓉鋪軟繡。香不散、彩雲春透。今歲又相逢，是燕子、歸來後。
虞美人
作者：陳允平（宋）

春衫薄薄寒猶戀。芳草連天遠。嫩紅和露入桃腮。柳外東邊樓閣、燕飛來。霓裳一曲憑誰按。錯□□重看。金虯閒暖麝檀煤。銀燭替人垂淚、共心灰。
虞美人
作者：陳允平（宋）

夕陽樓上都憑遍。柳下風吹面。強搴羅袖倚重門。懶傍玉臺鸞鏡、暗塵昏。離情脈脈如飛絮。此恨憑誰語。一天明月一江雲。雲外月明、應照鳳樓人。
虞美人
作者：陳允平（宋）

疏林遠帶寒山小。月落霜天曉。棹歌初發浦煙中。自嘆疏狂蹤跡、似萍蓬。江邊衰柳迷津堠。歸興濃於酒。斷煙流水自寒塘。十里蒹葭、鷗鷺兩三雙。
虞美人
作者：陳允平（宋）

彩雲別後房櫳悄。愁立西風曉。倚闌無語對黃花。惆悵玉郎應在、楚江涯。鈿箏空貯芳塵滿。寂寞朱弦斷。夜來一點帳前燈。頻吐銀花雙燼、照羅屏。
虞美人
作者：陳允平（宋）

玉奩香細流蘇暖。寒日花梢短。翠羅塵暗縷金銷。□□東□華屋、自藏嬌。當時攜手鴛鴦徑。一笑薔薇影。如今眉黛鎮愁封。欲問歸期訊息、望賓鴻。
醉桃源・阮郎歸
作者：陳允平（宋）

金閨平帖被青青。寶街球路綾。曉風吹枕淚成冰。梅梢霜露零。金鴨暖，寶燻騰。晴窗粘凍蠅。夢魂空趁斷雲行。江山千里程。
醉桃源・阮郎歸
作者：陳允平（宋）

青青楊柳拂堤沙。溪頭沽酒家。吟成醉筆走龍蛇。春風雙鬢華。歌楚女，舞吳娃。輕煙籠翠霞。倦春嬌困寶釵斜。綠垂雲髻鴉。
鳳來朝
作者：陳允平（宋）

百媚春風面。鳳簫催、綠麼舞遍。玉鸞釵、半溜烏雲亂。悄疑是、夢中見。曲嘆弓彎袖斂。繡芙蓉、香塵未斷。買一笑、千金拼。共醉倚、畫屏暖。
垂絲釣
作者：陳允平（宋）

鬢蟬似羽。輕紈低映嬌嫵。憑闌看花，仰蜂粘絮。春未許。寶箏閒玉柱。東風暮。武陵溪上路。娉婷婀娜。劉郎依約曾遇。鴛儔鳳侶。重記相逢處。雲隔陽臺雨。花解語。舊夢還記否。
芳草渡・系裙腰
作者：陳允平（宋）

芳草渡。漸迤邐分飛，鴛儔鳳侶。灑一枝香淚，梨花寂寞春雨。惜別情思苦。匆匆深盟訴。翠浪遠，六幅蒲帆，縹緲東去。遠顧。夕陽冉冉，恨逐潮回南浦路。漫空念、歸來燕子，雙棲舊庭戶。市橋細柳，尚不減、少年張緒。漸瘦損，懶照秦鸞對舞。
相思引
作者：陳允平（宋）

金谷園林錦繡香。踏青挑菜又相將。鳳台人遠，離思入三湘。花著雨添紅粉重，柳隨風曳碧絲長。薄情鸞燕，春去怎商量。
謁金門
作者：胡仲弓（宋）

蛾黛淺。只為晚寒妝懶。潤逼鏡鸞紅霧滿。額花留半面。漸次梅花開遍。花外行人已遠。欲寄一枝嫌夢短。溼雲和恨翦。
水龍吟
作者：施嶽（宋）

翠鰲湧出滄溟，影橫棧壁迷煙墅。樓臺對起，闌干重憑，山川自古。梁苑平蕪，汴堤疏柳，幾番晴雨。看天低四遠，江空萬里，登臨處、分吳楚。兩岸花飛絮舞。度春風、滿城簫鼓。英雄暗老，昏潮曉汐，歸帆過艫。淮水東流，塞雲北渡，夕陽西去。正淒涼望極，中原路杳，月來南浦。
清平樂
作者：施嶽（宋）

水遙花瞑。隔岸炊煙冷。十里垂楊搖嫩影。宿酒和愁都醒。
解語花
作者：施嶽（宋）

雲容冱雪，暮色添寒，樓臺共臨眺。翠叢深窅。無人處、數蕊弄春猶小。幽姿謾好。遙相望、含情一笑。花解語，因甚無言，心事應難表。莫待牆陰暗老。稱琴邊月夜，笛裡霜曉。護香須早。東風度、咫尺畫闌瓊沼。歸來夢繞。歌雲墜、依然驚覺。想恁時，小几銀屏冷未了。
曲遊春
作者：施嶽（宋）

畫舸西泠落，佔柳陰花影，芳意如織。小楫衝波，度麴塵扇底，粉香簾隙。岸轉斜陽隔。又過盡、別船簫笛。傍斷橋、翠繞紅圍，相對半篙晴色。頃刻。千山暮碧。向沽酒樓前，猶系金勒。乘月歸來，正梨花夜縞，海棠煙幕。院宇明寒食。醉乍醒、一庭春寂。任滿身、露溼東風，欲眠未得。
蘭陵王
作者：施嶽（宋）

柳花白。飛入青煙巷陌。憑高處，愁鎖斷橋，十里東風正無力。西湖路咫尺。猶阻仙源資訊。傷心事，還似去年，中酒懨懨度寒食。閒窗掩春寂。但粉指留紅，茸唾凝碧。歌塵不散蒙香澤。念鸞孤金鏡，雁空瑤瑟。芳時涼夜盡怨憶。夢魂省難覓。鱗鴻，渺蹤跡。縱羅帕親題，錦字誰織。緘情慾寄重城隔。又流水斜照，倦簫殘笛。樓臺相望，對暮色，恨無極。
步月
作者：施嶽（宋）

玉宇薰風，寶階明月，翠叢萬點晴雪。煉霜不就，散廣寒霏屑。採珠蓓、綠萼露滋，嗔銀豔、小蓮冰潔。花痕在，纖指嫩痕，素英重結。枝頭香未絕。還是過中秋，丹桂時節。醉鄉冷境，怕翻成消歇。玩芳味、春焙旋燻。貯穠韻、水沉頻爇。堪憐處，輸與夜涼睡蝶。
醉落魄・一斛珠
作者：薛夢桂（宋）

單衣乍著。滯寒更傍東風作。珠簾壓定銀鉤索。雨弄新晴，輕旋玉塵落。花唇巧借妝紅約。嬌羞才放三分萼。樽前不用多評泊。春淺春深，都向杏梢覺。
眼兒媚
作者：薛夢桂（宋）

碧筒新展綠蕉芽。黃露灑榴花。蘸煙染就，和雲捲起，秋水人家。只因一朵芙蓉月，生怕黛簾遮。燕銜不去，雁飛不到，愁滿天涯。
三姝媚
作者：薛夢桂（宋）

薔薇花謝去。更無情、連夜送春風雨。燕子呢喃，似念人憔悴，往來朱戶。漲綠煙深，早零落、點池萍絮。暗憶年華，羅帳分釵，又驚春暮。芳草悽迷徵路。待去也，還將畫輪留住。縱使重來，怕粉容銷膩，卻羞郎覷。細數盟言猶在，悵青樓何處。綰盡垂楊，爭似相思寸縷。
浣溪紗・浣溪沙
作者：薛夢桂（宋）

柳映疏簾花映林。春光一半幾銷魂。新詩未了枕先溫。燕子說將千萬恨，海棠開到二三分。小窗銀燭又黃昏。
大有
作者：潘希白（宋）

戲馬臺前，採花籬下，問歲華、還是重九。恰歸來、南山翠色依舊。簾櫳昨夜聽風雨，都不似、登歸時候。一片宋玉情懷，十分衛郎清瘦。紅萸佩、空對酒。砧杆動微寒，暗欺羅袖。秋已無多，早是敗荷衰柳。強整帽簷敧側，曾經向、天涯搔首。幾回憶、故國蓴鱸，霜前雁後。
賀新郎
作者：文及翁（宋）

一勺西湖水。渡江來、百年歌舞，百年酣醉。回首洛陽花世界，煙渺黍離之地。更不復、新亭墜淚。簇樂紅妝搖畫艇，問中流、擊楫誰人是。千古恨，幾時洗。餘生自負澄清志。更有誰、磻溪未遇，傳嚴未起。國事如今誰倚仗，衣帶一江而已。便都道、江神堪恃。借問孤山林處士，但掉頭、笑指梅花蕊。天下事，可知矣。
失調名
作者：文及翁（宋）

朗吟飛過。
擊梧桐
作者：李珏（宋）

楓葉濃於染。秋正老、江上征衫寒淺。又是秦鴻過，霽煙外，寫出離愁幾點。年來歲去，朝生暮落，人似吳潮展轉。怕聽陽關曲，奈短笛喚起，天涯情遠。雙屐行春，扁舟嘯晚。憶昔鷗湖鶯苑。鶴帳梅花屋，霜月後、記把山扉牢掩。惆悵明朝何處，故人相望，但碧雲半斂。定蘇堤、重來時候，芳草如翦。
木蘭花慢
作者：李珏（宋）

故人知健否，又過了、一番秋。記十載心期，暮苔茅屋，杜若芳洲。天遙夢飛不到，但滔滔、歲月水東流。南浦春波舊別，西山暮雨新愁。吳鉤。光透黑貂裘。客思晚悠悠。更何處相逢，殘更聽雁，落日呼鷗。滄江白雲無數，約他年、攜手上扁舟。鴉陣不知人意，黃昏飛向城頭。
步蟾宮
作者：鍾過（宋）

東風又送酴醿信。早吹得、愁成潘鬢。花開猶似十年前，人不似、十年前俊。水邊珠翠香成陣。也消得、燕窺鶯認。歸來沉醉月朦朧，覺花氣、滿襟猶潤。
水調歌頭
作者：譚方平（宋）

富貴在何許，五十已平頭。人生得失且笑，休遣兩眉愁。管甚輪雲世變，管甚風波世態，沙渚且盟鷗。止即儘教止，流即儘教流。田坷秫，山可簌，又何求。問天只覓窮健，遊戲八千秋。好對梅花如粉，細剪燭花如豆，不改舊時遊。翠袖更能舞，騎鶴上揚州。
水調歌頭
作者：馬廷鸞（宋）

把酒對湘浦，獨吊大夫醒。當年皇覽初度，飲露更餐英。服以高冠長佩，扈以江蘺薜芷，御氣獨乘清。誰意椒蘭輩，從臾武關盟。哭東門，哀郢路，悄無寧。人世紛紛起滅，遺臭與留馨。一笑還遊輕舉，三嘆道長世短，晦朔自秋春。洗眼看物變，朝菌共靈椿。
齊天樂
作者：馬廷鸞（宋）

老夫耄矣，怪新年頓爾，□衰俱現。排悶篇詩，澆愁盞酒，自讀離騷自勸。長安日遠。悵舊國禾宮，故侯瓜畹。風景不殊，江濤如此世緣淺。莫莫休休□□，□□乾坤毀，幽懷無限。弱羽填波，輕裝浮海，其奈滄溟瀲灩。年華婉娩。況六十平頭，底須頑健。戲唱高詞，作還丹九轉。
沁園春
作者：馬廷鸞（宋）

楊柳依依，我生之辰，與公共之。嘆嫋娜章臺，歌翻輕吹，飄零灞岸，影弄斜暉。花萼樓深，靈和殿古，人自淒涼柳自垂。相逢處，記吾儂墜地，嘉定明時。何須夢得君知。便穩道人生七十稀。笑桓大將軍，枝條如此，陶潛處士，門巷歸兮。幾陣花飛，一池萍碎，又向先生把壽卮。年年好，祝東風萬樓，老翠雲齊。
水調歌頭
作者：馬廷鸞（宋）

老子早知退，鷗鷺未盟寒。痴頑逾六望七，寧以壽為歡。風有黍離傷咽，雅有蓼莪憔悴，使我不能餐。更把南陔讀，淚落廣陵瀾。踏峨峰，騰華頂，臥王宮。青山與汝卒歲，紫茹可登盤。乞得白翁歸處，莫學緇郎更誤，危夢倚欄干。多謝長生曲，顏面怕人看。
失調名
作者：馬廷鸞（宋）

東晉纖兒撞壞，桑令人間受禍。
桂殿秋
作者：李仁本（宋）

飛翠蓋，走籃輿。亂山千疊為先驅。洞天迎目深且窈，滿耳天風吹步虛。
桂殿秋
作者：李仁本（宋）

巑獸石，錯虯松。黛嵐終日下天風。杖藜攜我恣遙望，縹緲霓裳飛碧空。
桂殿秋
作者：李仁本（宋）

金帶重，紫袍寬。到頭不似羽衣閒。君王若許供香火，神武門前早掛冠。
沁園春
作者：謝枋得（宋）

十五年來，逢寒食節，皆在天涯。嘆雨濡露潤，還思宰柏，風柔日媚，羞看飛花。麥飯紙錢，只雞斗酒，幾誤林間噪喜鴉。天笑道，此不由乎我，也不由他。鼎中煉熟丹砂。把紫府清都作一家。想前人鶴馭，常遊絳闕，浮生蟬蛻，豈戀黃沙。帝命守墳，王令修墓，男子正當如是邪。又何必，待過家上冢，畫錦榮華。
滿江紅
作者：莫起炎（宋）

法在先天，玄妙處、無言可說。其要在、守乎中正，靈臺瑩徹。太極神居黃谷內，先天氣在玄關穴。寂然不動感而通，憑剛烈。運風雷，祈雨雪。役鬼神，驅妖孽。只此是、非咒非符非罡訣。寂定神歸元谷府，功成行滿仙班列。玩太虛、穩穩駕祥雲，朝金闕。
木蘭花慢
作者：牟巘（宋）

山城如斗大，君肯為、兩年留。問讀易堂前，け然松竹，留得君不。天邊乍傳訊息，趁春風、歸侍翠雲裘。留取去思無限，江離香滿汀洲。不妨無蟹有監州。臭味喜相投。怪底事朝來，驪歌催唱，喚起離愁。羨君戲衫脫卻，一身輕、無事也無憂。昨夜夢隨杖履，道林嶽林同遊。
千秋歲
作者：牟巘（宋）

平分敏手。更覺山城小。聊岸幘，時舒嘯。當年湓浦月，偏照香山老。頭未白，而今半百才逾九。共說東園好。問春餘多少。紅藥晚，金沙早。花須風日耐，人看功名久。催洗盞，對花一笑為君壽。
鷓鴣天
作者：牟巘（宋）

鳩杖龐眉鶴髮仙。詩中有史筆如椽。愛蓮自是平生趣，吟到梅花晚更堅。珍九鼎，食萬錢。誰如有子采衣鮮。蜀陳舊事君須記，貴盛還當具慶年。
漁家傲
作者：牟巘（宋）

病枕逢逢驚曉鼓。那堪送客江頭路。莫唱驪駒催客去。風又雨。花飛一片愁千縷。折柳悽然無勝語。加餐更把篝衣護。泥滑籃輿須穩度。雲飛處。親闈安問應旁午。
水調歌頭
作者：牟巘（宋）

表海歸來後，眠食喜清安。身輕於鵠，上下山北與山南。何必交梨火棗，自是霜筠雪柏，歲晚越堅完。摩詰本無病，微笑指蒲團。天有意，留一老，殿諸賢。平生出處何似，試把二蘇看。惟有黃門最貴，況是龐眉壽□，九秩閱人間。持此為公壽，即是壽元元。
念奴嬌
作者：牟巘（宋）

山之天目，蔚苕嶢、第一最佳泉石。見說老龍高臥處，正擁深深寒碧。獨閟雲扉，人思霖雨，未許無心出。蒼崖赤子，而今誰為蘇息。昨夜涼透西風，玉繩晚澹，喜見歸鴻入。十二虛皇凝佇久，飛下陸離宸畫。繡卣使名，洪樞銜位，催綴新班立。旗常婀娜，要陪沙路清蹕。
賀新郎
作者：牟巘（宋）

雲擁油幢碧。眷蓬萊、宿緣一紀，竟須公出。上界清高仙地位。耿耿為民還切。此自是、平生願力。雨後新飆涼如濯，喜湖山、千里皆生色。便乘此，問閶闔。殷勤好與摩銅狄。炯精神、依然未老，鶴標龜息。造物生賢非無意，偏近中元時節。試記取、平園萊國。況有盤洲當家樣，酉年秋、拾級升樞極。繼盛事，看今日。
滿江紅
作者：牟巘（宋）

七莢新春，問底事、以人為日。記貞觀、鄭公恰至，名因人得。況是今朝生上相，老天著意尤端的。便喚為、人日豈徒哉，公人傑。宇宙要，公扶植。善類要，公收拾。願我公千歲，長陪丹極。山立揚休人正健，耐寒綵勝篸華髮。看年年、天際不曾陰，真奇特。
水調歌頭
作者：牟巘（宋）

叔父茅封貴，先帝棣華親。平生為善最樂，夙德宛天人。玉葉金枝方茂，瑤沼丹壺如畫，光景鎮長新。五福一日壽，永珍總皆春。正秋分，記初度，紱纏麟。傳宣來自絳闕，瑞採蔚輪囷。樂有鈞天九奏，尊有仙家九醞，翠釜紫駝珍。笑把南山指，還以祝嚴宸。
瑞鶴仙
作者：徐理（宋）

暮霞紅映沼。恨柳枝疏瘦，不禁風攪。投林數歸鳥。更枯莖敲荻，糝紅堆蓼。江寒浪小。雁來多、音書苦少。試看盡，水邊紅葉，不見有詩流到。煩惱。憑闌人去，枕水亭空，路遙天杳。情深恨渺。無計訴與伊道。漏聲催，門外霜清風細，月色今霄最好。怎割捨，美景良時，等閒睡了。
醉蓬萊
作者：吳季子（宋）

正淡煙疏雨，梅子黃時，清和天氣。阿母當年，暫輟瑤池會。霞帔星冠，霓旌羽纛，下碧霄雲際。恰與瞿曇，同時共日，降人間世。裼寢開祥，斑衣祝壽，一種靈椿，兩枝仙桂。滿引玻璃，且向今霄醉。待看階庭，藍袍交映，奉板輿遊戲。到得蟠桃，熟時歸去，已三千歲。
念奴嬌
作者：吳季子（宋）

雪羅初試，過賜衣時節，才三四日。記得延陵公子宅，麟角當年新紱。半刺名家，一經奧學，是青雲人物。如何華髮，蒲輪未聘遺逸。問訊怨鶴驚猿，不妨俱隱，且逍遙丈室。有子傳家經可教，況有東皋種秫。醉裡乾坤，閒中日月，便是長生術。瑤池宴後，剩看幾度桃實。
聲聲慢
作者：何夢桂（宋）

人間六月。好是王母瑤池，吹下冰雪。一片清涼，仙界蕊宮珠闕。金猊水沉未冷，看瑤階、九開蓂莢。尚記得，那年時手種，蟠桃千葉。庭下阿兒痴絕。爭戲舞、綠袍環玦。笑捧金卮，滿砌蘭芽初茁。七十古來稀有，且高歌、萬事休說。天未老，尚看他、兒輩事業。
八聲甘州
作者：何夢桂（宋）

對芙蓉峰曉，雪初消、雲□靄煙霏。是阿誰壽母，紫鸞笙裡，玉液瓊枝。元是雲翹仙子，珥節度瑤池。手種碧蓮子，長記年時。此地神仙宮闕，幾花封玉誥，金帔霞衣。但壽星堂上，七十古來稀。捧壽觴、莫辭滿飲，願年年、對鶴髮蛾眉。年年有，麻姑麟脯，王母玄梨。
八聲甘州
作者：何夢桂（宋）

對千峰未曉，聽西風、吹角下譙樓。擁貔貅千騎，旌□十里，送客芳洲。曾是燈棋月柝，贊畫坐清油。折盡長亭柳，莫系行舟。憶昔相逢何處，看飛鴻雪跡，休更回頭。百年心事，長逐水東流。願君如游龍萬里，我如雲、終泊此林丘。相思夢，明年雁到，尚訊南州。
滿庭芳
作者：何夢桂（宋）

燕子芹乾，龍孫籜老，綠陰深鎖林塘。午風庭院，人試薄羅裳。數盡落紅飛絮，摘青梅、煮酒初嘗。重門靜，一簾疏雨，消盡水沉香。把當年團扇，恩情猶在，未是相忘。笑衰翁鬢髮，早已蒼蒼。說與乘鸞綵女，看世間、多少炎涼。都休怨，百年一夢，且共醉霞觴。
踏莎行
作者：何夢桂（宋）

夜月樓臺，夕陽庭院。都將前事思量遍。當初識面待尋常，爭知識後情如線。只怕梅梢，參橫斗轉。催人歸去天涯遠。斷腸當在別離時，未曾說著腸先斷。
摸魚兒
作者：何夢桂（宋）

記年時、人人何處，長亭曾共尊酒。酒闌歸去行人遠，折不盡長亭柳。漸白首。待把酒送君，恰又清明後。青條似舊。問江北江南，離愁如我，還更有人否。留不住，強把蔬盤瀹韭。行舟又報潮候。風急岸花飛盡也，一曲啼紅滿袖。春波皺。青草外，人間此恨年年有。留連握手。嘆人世相逢，百年歡笑，能得幾回又。
摸魚兒
作者：何夢桂（宋）

把人間、古今勳業，一時都付杯酒。青山行遍人華髮，老盡門前青柳。試回首。記曉雨征衫，又過年時候。相逢故舊。浪說南樓北，亭花縱好、能似少年否。還自笑，應是山林厭韭。忘卻兒童迎候。興來謾學長沙舞，要舞更無長袖。眉休皺。歡笑外，風濤世上時時有。共君握手。且盡日尊前，相拌一醉，醉後明朝又。
意難忘
作者：何夢桂（宋）

避暑林塘。數元戎小隊，一簇紅妝。旌□雲影動，簾幕水沉香。金縷徹，玉肌涼。慢拍舞輕揚。更一般，輕弦細管，孤竹空桑。風姨昨夜痴狂。向華峰吹落，雲錦天裳。波神藏不得，散作滿池芳。移彩鷁，柳陰傍。拚一醉淋浪。向晚來、歌闌飲散，月在紗窗。
喜遷鶯
作者：何夢桂（宋）

留春不住。又早是清明，楊花飛絮。杜宇聲聲，黃昏庭院，那更半簾風雨。勸春且休歸去。芳草天涯無路。悄無語。倚闌干立盡，落紅無數。誰訴。長門事，記得當年，曾趁梨園舞。霓羽香消，梁州聲歇，昨夢轉頭今古。金屋玉樓何在，尚有花鈿塵土。君不顧。怕傷心，休上危樓高處。
臨江仙
作者：何夢桂（宋）

十月江南風信早，梅枝早閟先春。田園剩得老來身。浪言陶處士，猶是晉朝臣。人道革爻居四九，誰知數在邅迍。明年五十志當伸。低頭羞老婦，且結會稽盟。
滿江紅
作者：何夢桂（宋）

春色三分，怎禁得、幾番風力。又早見、亭臺綠水，柳搖金色。滿眼春愁無著處，知心惟有幽禽識。望青山、目斷夕陽邊，孤雲隔。琴酒我，成三一。湖外舫，山頭屐。且莫教春去，亂紅堆積。記得年時陪宴賞，重門深處桃花碧。待修書、欲寄楚天遙，無行客。
憶秦娥
作者：何夢桂（宋）

傷離別。江南雁斷音書絕。音書絕。兩行珠淚，寸腸千結。傷心長記中秋節。今年還似前年月。前年月。那知今夜，月圓人缺。
西江月
作者：何夢桂（宋）

猶記春風庭院，柳陰深鎖簾帷。東君去後雨絲絲。空認紫騮嘶處。夢斷簫臺無據，十年往事休追。忽然拈起舊來書。依舊長亭雙淚。
小重山
作者：何夢桂（宋）

吹斷笙簫春夢寒。倚樓思往事，淚偷彈。別時容易見時難。相看處，惟有玉連環。人在萬重山。近來應不似，舊時顏。重門深院柳陰間。曾攜手，休去倚危闌。
沁園春
作者：何夢桂（宋）

光嶽儲精，宇宙呈祥，鍾英俊材。想春秋夾谷，前生夫子，婆娑南贍，見在如來。龍角標辰，蟾胎煜丙，好是生朝華宴開。笙歌裡，看兒童拜舞，春滿行臺。重重好事相催。便對把黃封酌壽罍。更願公殿上，早紆袞繡，願公堂下，長戲衣萊。昨夜瑤池，親逢阿母，欲寄蟠桃桃始栽。三千歲，待開花結子，歲歲銜杯。
滿江紅
作者：何夢桂（宋）

睡起紗窗，問春信、幾番風候。待去做、踏青鞋履，懶拈纖手。塵滿翠微低ぢ葉，離愁推去來還又。把菱花、獨對淚闌干，羞蓬首。回鸞子，空懷袖。金縷曲，無心奏。記碧桃花下，夜參橫鬥。六幅羅裙香凝處，痕痕都是尊前酒。到如今、腸斷怕回頭，長門柳。
沁園春
作者：何夢桂（宋）

袞衣繡裳，彤弓盧矢，山西將門。自雪嶺蓬婆，夷成坦道，炎州蜓獠，剗去連營。吳越兒童，江淮草木，七見元戎識姓名。爭知道，這一隅斗大，尚借麾旌。西風吹下天聲。看萬騎貔貅入井陘。彼山棚魍魎，雷霆震擊，海瀕赤子，天日開明。事業方來，乾坤無盡，千古英雄不偶生。從茲去，看雲臺翼軫，麟閣丹青。
水龍吟
作者：何夢桂（宋）

倚窗閒嗅梅花，霜風入袖寒初透。吾年如此，年年十月，見梅如舊。白髮青衫，蒼頭玄鶴，花前尊酒。問梅花與我，是誰瘦絕，正風雨、年時候。不怕參橫月落，怕人生、芳盟難又。高樓何處，寒英吹落，玉龍休奏。前日花魁，後來羹鼎，總歸嚴岫。但逋仙流落，詩香留與，孤山同壽。
酹江月・念奴嬌
作者：何夢桂（宋）

三分春色，更消得風雨，幾番零落。年少不來春老去，空負省薇階藥。燕子飛忙，杜鵑啼殺，總為誰悲樂。臨春結綺，舊家何處樓閣。一任年去年來，悵歌闌舞斷，塵生簾幕。千古雷塘渾一夢，人世到頭俱錯。百歲心期，一春光景，付與閒杯酌。青蛇猶在，莫教雷雨飛卻。
酹江月・念奴嬌
作者：何夢桂（宋）

問春何去，亂隨風飛墜，楊花籬落。羅襪香囊無覓處，誰有返魂靈藥。細柳重門，碧桃深巷，回首曾行樂。玉龍吟斷，夜深人在江閣。因念壁月瓊枝，對玉人何處，繡簾珠幕。一半青銅塵滿匣，空撫鸞刀金錯。薇露煙銷，蓮膏花凝，不寐還孤酌。一春心事，總將愁裡消卻。
沁園春
作者：何夢桂（宋）

老去無心，看盡青山，山前暮雲。問重來海燕，烏衣安在，乍歸遼鶴，華表空存。世路悠悠，風塵渺渺，白髮相催烏兔頻。浮生事，算天涯海角，誰是閒人。幾番甲子庚申。看青草年年秋又春。笑武陵源上，桃花未實，崑崙山下，瑤樹長新。霓羽飄零，蛾眉蕭颯，欲覓神仙隔兩塵。草堂在，但休教山鬼，夜半移文。
摸魚兒
作者：何夢桂（宋）

把心期、半生孤負。玉堂元在何處。朱弦彈絕無人聽，空操離鸞烈女。遇不遇。休更問、悠悠世事都如許。人生草露。看百歲勳名，青銅鬢影，撫劍淚如雨。知誰語。落落江空歲暮。人間一夢今古。雷塘十里斜陽外，野草寒鴉無數。身世寓。聊爾耳、江山有恨誰堪付。冰心更苦。都說與梅花，參橫月落，一醉且歸去。
洞仙歌
作者：何夢桂（宋）

天涯何處，望蒼江渺渺。縱算解飛人不到。笑雙丸烏兔，兩鬢霜蓬，聊爾耳，那是人間三島。黃梁初夢覺，起看孤雲，還自長歌自長嘯。不記桃源何地，橘渚何年，生涯事、惟有爐煙茶灶。問先生誰友，有白石青松，共成三老。
喜遷鶯
作者：何夢桂（宋）

東君別後。見說道花枝，也成消瘦。夜雨簾櫳，柳邊庭院，煩惱有誰撋就。猶記舊看承處，梅子枝頭如豆。最苦是，向重門人靜，月明時候。知否。人不見，縱有音書，爭似重攜手。舊日沉腰，如今潘鬢，怎奈許多僝僽。極目萬山深處，腸斷不堪回首。情寸寸，到如今，只在長亭煙柳。
沁園春
作者：何夢桂（宋）

尚書當年，蓬矢桑弧，初度佳期。是詞林老虎，文場威鳳，人中祥瑞，天下英奇。太守買臣，中書坡老，五十二年回首非。人間事，且開眉一笑，醉倒金卮。阿婆還憶年時。也曾趁鴻臚拜玉墀。念青衫荷葉，嫁衣尚在，青銅菱影，破鏡猶遺。半席寒氈，一官俯首，造物還應戲小兒。問天道，看是他誰戲我，我戲他誰。
八聲甘州
作者：何夢桂（宋）

倚闌干立盡，看東風、吹度柳綿飛。怕杜鵑啼殺，江南雁杳，遊子何之。夢斷揚州芍藥，落盡簇紅絲。歌吹今何在，一曲沾衣。往事不堪重省，記柳邊深巷，花外幽墀。把菱花獨照，脂粉總慵施。悵春歸、留春未住，奈春歸、不管玉顏衰。傷心事，都將分付，榆砌苔磯。
八聲甘州
作者：何夢桂（宋）

自遼東鶴去，算何人、插得翅能飛。笑平生錯鑄，儒冠誤識，者也焉之。謾道寒蠶冰底，甕繭解成絲。何許絲千丈，補得龍衣。鏡裡不堪勳業，縱夢中八翼，不到天墀。看墦間富貴，妻妾笑施施。對青山、千年不老，但梅花、頭白伴人衰。嚴陵路，年年潮水，不上漁磯。
賀新郎
作者：何夢桂（宋）

世事渾無定。問人間、翻來覆去，阿誰能忍。海怒驚濤山相拍，選甚魚龍不任。看今古、英雄銷盡。坐對青山閒白日，付長江、流送千年恨。天有意，唯何甚。待將洗耳泉邊枕。正梅花、霜寒月白，鬥回西柄。自壽一觴花前醉，醉嚲彩幡金勝。笑兒輩、汾陽中令。倚遍層樓幹闌曲，慨乾坤、渺渺青雲影。無限事，尊前興。
賀新郎
作者：何夢桂（宋）

花落風初定。倚危闌、衷情慾訴，躊躇不忍。把酒問春春無語，吹落游塵怎任。待淚雨、紅妝蔫盡。不道燕銜春將去，誤啼鵑、喚起年年恨。芳草路，人愁甚。浮生一夢黃梁枕。且不妨、狂歌醉舞，麈談揮柄。金谷平泉俱塵土，誰是當年豪勝。但五柳、依然陶令。千古興亡東流水，望孤鴻、沒處殘陽影。無限意，傷春興。
賀新郎
作者：何夢桂（宋）

更靜鍾初定。卷珠簾、人人獨立，怨懷難忍。欲撥金猊添沉水，病力厭厭不任。任蝶粉、蜂黃消盡。亭北海棠還開否，縱金釵、猶在成長恨。花似我，瘦應甚。淒涼無寐閒衾枕。看夜深、紫垣華蓋，低搖槓柄。重拂羅裳蹙金線，塵滿雙鴛花勝。孤負我、花期春令。不怕鏡中羞華髮，怕鏡中、舞斷孤鸞影。天盡處，悠悠興。
八聲甘州
作者：何夢桂（宋）

嘆人生聊爾，便晨風、翼倦也回飛。況自騎款段，欲追騏驥，千里安之。種得玄芝瑤草，不染滿頭絲。一醉梅花下，笑舞青衣。說甚封侯萬里，待朱門畫戰，大第崇墀。人世何時□足，造物任隆施。怪周公、如今不夢，意周公、政自怪吾衰。歸來去，夕陽牛隴，夜月鷗磯。
洞仙歌
作者：何夢桂（宋）

青衫白髮，獨倚江樓小。待欲題詩壓崔顥。慨鳳台今在否，白鷺沙洲，芳草外、剩得閒身江表。醉來疑夢裡，夢入梅花，歌徹青衣聽清窈。起著飛鴻沒盡，白鳥玄駒，誰能數、曹瞞袁紹。待明年、七十問何如，笑只是今朝，浣花堂老。
玉漏遲
作者：何夢桂（宋）

問春先開未，江南野水，得春初小。獨殿群芳，卻道花前開早。長苦冰霜壓盡，更說甚、風標清窈。些子好。孤香冷豔，有誰知道。年年吹落還開，聽畫角樓頭，送他昏曉。何處玉堂，滿地蒼苔不掃。誰是肝腸鐵石，與共說、歲寒懷抱。花未老。無奈酒闌情好。
驀山溪
作者：何夢桂（宋）

飛仙欲下，水殿嚴妝早。嬌溼怕春知，跨白虯、天門未曉。霓裳零亂，肌骨自清妍，梅簷月，柳橋風，世上紅塵杳。重門深閉，忘卻山陰道。呼酒嚼瓊花，任醉來、玉山傾倒。無言相對，這歲暮心期，茅舍外，玉堂前，處處風流好。
驀山溪
作者：何夢桂（宋）

春工未覺，何處瓊英早。夜半翦銀河，到人間、樓臺初曉。霏霏脈脈，不是不多情，金帳暖，玉堂深，卻怪音塵杳。天公謫下，暫落紅塵道。顏色自還憐，怕輕狂、隨風顛倒。冰心誰訴，但吹入梅花，明月地，白雲階，相照天寒好。
驀山溪
作者：何夢桂（宋）

蓬蓬窣窣，睡夢驚回早。誰為散天花，遍人間，夜深分曉。虛空幻出，富貴照乾坤，瓊萬頃，玉千株，莫道壺天杳。平明三尺，不揀江南道。只怕不堅牢，被天工、小兒翻倒。凝冰泮水，世態總無憑，明日事，昨朝人，誰醜還誰好。
沁園春
作者：何夢桂（宋）

孔蓋霓旌，月佩雲裳，人間女仙。問韶光九十，何如今待，明朝最處，好是明年。戲舞稱觴，一堂家慶，眼見兒孫曾又玄。奇絕處，看菱花白髮，不改朱顏。當年。手種紅蓮。笑幾度桑田滄海乾。想蟾胎煉就，紫皇靈藥，龍髯飛墜，玉女雲軿。青鳥重來，紅霞儼在，一曲雲和猶未閒。羞塵世，把蛾眉蟬鬢，空為誰妍。
浣溪沙
作者：何夢桂（宋）

細柳連營綠蔭重。暖風旗影揚蛇龍。晝閒吟思入千峰。紫綬金牌人綠髮，繡韉絲轡馬青驄。會將三箭取侯封。
浣溪沙
作者：何夢桂（宋）

金紫山前山萬重。山高雲密下蒼龍。春來好雨遍三峰。芳草郊原眠繭犢，垂楊營壘系花驄。趣歸行有紫泥封。
蝶戀花
作者：何夢桂（宋）

風信花殘吹柳絮。柳外池塘，乳燕時飛度。漠漠輕雲山約住。半村煙樹鳩呼雨。竹院深深深幾許。深處人閒，誰識閒中趣。彈徹瑤琴移玉柱。蒼苔滿地花陰午。
大江東去・念奴嬌
作者：何夢桂（宋）

半生習氣，被風霜、銷盡頭顱如許。七十年來都鑄錯，回首邯鄲何處。杜曲桑麻，柴桑松菊，歸計成遲暮。一樽自壽，不妨沉醉狂舞。休問滄海桑田，看朱顏白髮，轉次全故。烏兔相催天也老，千古英雄壞土。汾水悲歌，雍江苦調，墮淚真兒女。興亡一夢，大江依舊東注。
玉漏遲
作者：何夢桂（宋）

青衫華髮，對風霜、倚遍危樓孤嘯。惡浪平波，看盡世間多少。忘卻金閨故步，都付與、野花啼鳥。祗自笑。悠悠心事，無人知道。擾擾世路紅塵，看銷盡英雄，青山亦老。宇宙無窮，事業到頭誰了。高樓一聲畫角，把千古、夢中吹覺。天欲曉。起看蕊梅春小。
玉漏遲
作者：何夢桂（宋）

自憐翠袖，向天寒、獨倚孤篁吟嘯。半世虛名，孤負白雲多少。欲問梅翁舊約，怕誤我、沙頭鷗鳥。時一笑。行行且止，人間蜀道。休怪歲月無情，嘆塵世浮生，閒忙閒老。待趁黑頭，萬里封侯都了。今古勳名一夢，聽未徹、鈞天還覺。羌管曉。樓角曙星稀小。
水龍吟
作者：何夢桂（宋）

分知白首天寒，千林搖落尋真隱。天工付與，冰肌雪骨，暗香寒凝。自許負心，肯教色界，軟紅塵近。悵綠衣舞斷，參橫夢覺，依稀舊家猶認。不為角聲落，向花前、為伊悲恨。玉堂茅舍，風流隨處，年年孤另。不是人間，肝腸鐵石，相逢休問。算知心、只許東風，漏洩一分春信。
八聲甘州
作者：何夢桂（宋）

恨公來較晚，早歸朝、驄馬去難留。是朱輪華轂，聯珪疊組，家世公侯。今在玉堂深處，借重護偏州。好把青氈拂，奕世勳猷。明日東津歸路，正梅花霜曖，春上枝頭。看連旗列鼓，送客下江樓。對雲山、千年不老，向樓前、閱盡幾行舟。留名在，嚴陵灘下，日夜東流。
傳言玉女
作者：何夢桂（宋）

阿母今朝，飛下瓊樓金闕。先教玉女，為傳言細說。蟠桃手種，尚記此春時節。三千春後，開花初結。宴罷瑤池，洗娥眉、已半雪。九旬偷度，笑韶光一映。仙翁日月，算與人間全別。從今一歲，年年三月。
最高樓
作者：何夢桂（宋）

南山老，還記少陵詩。七十古來稀。清池擁出紅蕖墜，西風吹上碧梧枝。趁今朝，斟壽酒，記生時。也不羨、鯤鵬飛擊水。也不羨、蛟龍行得雨。人世事，總危機。扶床正好看孫戲，舞衫不要笑兒痴。更壎篪，三老子，鬢如絲。
摸魚子
作者：趙必（宋）

倚西風、招鴻送燕，年華今已如客。青奴一餉貪涼夢，昨夜酒紅無力。愁似織。聽鳴葉寒蟬，話到情無極。舞衣春入。歡帶眼偷移，琴心不斷，襟袖舊時窄。紅塵陌。誰寄佳人訊息。任他珠網瑤瑟。金釵兩鬢霓裳曲，總是浪歌閒拍。長夜笛。且慢析輕勻，留醉酒壚側。煙青霧白。望殘照關河，晴雲樓閣，何處是秋色。
西江月
作者：林自然（宋）

二十餘年訪道，經遊萬水千山。明師未遇肯安閒。幾度拈香一瓣。幸遇至人說破，虛無妙用迴圈。工夫只在片時間。遍體神光燦爛。
酹江月・念奴嬌
作者：林自然（宋）

鑿開混沌，見錢塘南控、長江凝碧。今古詞人圖此景，誰解推原端的。歲去年來，日庚月甲，因甚無差忒。如今說破，要知天地來歷。道散有一強名，五行顛倒，互列乾坤歷。坎水逆流朝丙戶，隨月盈虧訊息。氣到中秋，金能生水，倍湧千重雪。神仙妙用，與潮沒個差別。
念奴嬌
作者：奚岊（宋）

踏破秋痕，向虛堂、細問新涼蹤跡。野客從來無管領，獨鶴自還空碧。紅日重開，翠華曾到，應恨湖光窄。游龍別後，兩山依舊南北。無語野草閒花，似嗔人問，萬事今非昔。古木蒼煙無限意，只有吟魂知得。歌舞百年，是非一醉，未必西風識。浩歌歸去，滿船風雨悽惻。
長相思慢
作者：奚岊（宋）

日折霜簷，寒欺霧幕，晴枝淺弄春華。驚回綺夢，獨擁綾衾，腮痕微印朝霞。倦起心情，念風移霜換，依舊天涯。雁影水雲斜。算相思、一點愁賒。問橘楚橙吳，舊香猶在，別後襟袖輸他。琴心知未許，想鈿釵、流落誰家。怕上高樓，歸思還、斜陽暮鴉。幾多年、江湖浪識，知心只許梅花。
聲聲慢
作者：奚岊（宋）

秋聲淅瀝，楚棹吳鞭，相逢易老顏色。桐竹鳴騷音韻，水雲空覓。炎涼自今自古，信浮生、有誰禁得。漫回首，問黃花還念，故人猶客。莫管紅香狼籍。蘭蕙冷，偏他露知霜識。木落山空心事，對秋明白。征衣暗塵易染，算江湖、隨人寬窄。正無據，看寒蟾、飛上暮碧。
解連環
作者：奚岊（宋）

霽環新掠。正風回浪影，時搖城腳。嘆天涯、春草無倫，似凝佇當時，柳顰花弱。步錦珠沉，謾一眸、千年如昨。信龍樓鳳閣，無奈都由，笑歌休卻。斜陽柳邊自落。聽幽禽兩兩，沙際停泊。道世問、多少閒愁，總輸與扁舟，五湖遊樂。便買蓑衣，又生怕、魚龍風惡。把從前、萬事對酒，且休問著。
醉蓬萊
作者：奚岊（宋）

又扁舟東下，水樹青圓，雨榴紅薄。燕子愁多，在重重簾幕。杖屧山陰，而今休更問，月尖眉約。雙杏盟寒，七香珠墜，歌塵飄泊。莫倚危闌，怨深黃竹，一鶴歸來，亂峰飛落。笑色凌波，任霧抽菸邈。飄渺生香池冷，湘水外，片雲如削。昨夜離人，遊仙夢遠，天風吹覺。
永遇樂
作者：奚岊（宋）

一雁斜陽，亂蛩衰草，天淨秋遠。獨立西風，星星鬢影，疑被蕖霜染。蹇修何處，秋深湘水，隱約數峰青淺。想而今，亭亭皓月，共誰倚闌悽惋。瑤箱翠襲，玉奩芸剪，暗裡淚化偷濺。一日思量，十年瘦削，春色回眸減。雕鸞好在，文簫重許，罍酒試香庭苑。正銷魂，餘霞散碧，暮鴉數點。
宴瑤池・越江吟
作者：奚岊（宋）

紫鸞飛舞，又東華宴罷，歸步凝碧。縹緲天風吹送處，泠泠珮聲清逸。青童兩兩，爭笑拈、琪花半折。羽衣寒露香披，翠幢珠輅去雲疾。西真還又傳帝敕。霞城檢校，問學仙訊息。玉府高寒，有不老丹容，自然瓊液。人間塵夢，應誤認、煙痕霧跡。洞雲依約開時，丹華飛素白。
齊天樂
作者：奚岊（宋）

金飆吹淨人間暑。連朝弄涼新雨。萬寶功成，無人解得，秋入天機深處。閒中自數。幾心酌乾坤，手斟霜露。護了山河，共看元影在銀兔。而今神仙正好，向青空覓個，衝澹襟宇。帝念群生，如何便肯，從我乘風歸去。夷遊洞府。把月抒雲機，教他兒女。水逸山明，此情天付與。
芳草
作者：奚岊（宋）

笑湖山、紛紛歌舞，花邊如夢如薰。響煙驚落日，長橋芳草外，客愁醒。天風送遠，向兩山、喚醒痴雲。猶自有、迷林去鳥，不信黃昏。銷凝。油車歸後，一眉新月，獨印湖心。蕊宮相答處，空巖虛谷應，猿語香林。正酣紅紫夢，便市朝、有耳誰聽。怪玉兔、金烏不換，只換愁人。
華胥引
作者：奚岊（宋）

澄空無際，一幅輕綃，素秋弄色。翦翦天風，飛飛萬里，吹淨遙碧。想玉杵芒寒，聽珮環無跡。圓缺何心，有心偏向歌席。多少情懷，甚年年、共憐今夕。蕊宮珠殿，還吟飄香秀筆。隱約霓裳聲度，認紫霞樓笛。獨鶴歸來，更無清夢成覓。
玉漏遲
作者：趙聞禮（宋）

絮花寒食路。晴絲罥日，綠陰吹霧。客帽欺風，愁滿畫船煙浦。彩柱鞦韆散後，恨塵鎖、燕簾鶯戶。從間阻。夢雲無準，鬢霜如許。夜永繡閣藏嬌，記掩扇傳歌，剪燈留語。月約星期，細把花須頻數。彈指一襟幽恨，謾空倩、啼鵑聲訴。深院宇。黃昏杏花微雨。
法曲獻仙音
作者：趙聞禮（宋）

花匣麼弦，象奩雙陸，舊日留歡情意。夢別銀屏，恨裁蘭燭，香篝夜閒鴛被。料燕子重來地，桐陰瑣窗綺。倦梳洗。量芳鈿、自羞鴛鏡，羅袖冷，煙柳畫蘭半倚。淺雨壓荼䕷，指東風、芳事餘幾。院落黃昏，怕春鶯、驚笑憔悴。倩柔紅約定，喚取玉簫同醉。
瑞鶴仙
作者：趙聞禮（宋）

客邊情味惡。花漏遠、春靜風鳴鳳鐸。空梁燕泥落。映柔紅微罥，海棠簾箔。愁鍾恨角。怕催人、黃昏索寞。擁吟袍、憑暖闌干，醉怯冷香羅薄。阿鵲。幽芳月淡，紫曲雲昏，有人說著。名韁易縛。歸鞭杳，誤期約。記金泥卜畫，銀屏娛夜，彈指忽忽恨錯。為情多、攙盡芳春，帶圍瘦覺。
瑞鶴仙
作者：趙聞禮（宋）

凍痕消夢草。又招得春歸，舊家池沼。園扉掩寒悄。倩誰將花信，偏傳深窈。追遊趁早，便裁卻、春衫短帽。任殘梅、飛滿溪橋，和月醉眠清曉。年少。青絲織手，綵勝嬌環，賦情誰表。南樓信杳。江雲重，雁歸少。記衝香嘶馬，流紅回岸，幾度綠楊殘照。想暗黃、依舊東風，灞陵古道。
好事近
作者：趙聞禮（宋）

人去綠屏閒，逗曉柳絲風急。簾外杏花微雨，罥春紅愁溼。單衣催賜麴塵羅，中酒病無力。應是繡床慵困，倚鞦韆斜立。
好事近
作者：趙聞禮（宋）

小枕夢催閒，飛雨時鳴高屋。掛起西窗人靜，聽春禽聲續。鴨塘溪綠漲輕痕，煙柳媚新綠。誰伴瘦筇尊酒，弄巖泉飛瀑。
魚遊春水
作者：趙聞禮（宋）

青樓臨遠水。樓上東風飛燕子。玉鉤珠箔，密密鎖紅藏翠。剪勝裁幡春日戲。簇柳簪梅元夜醉。閒憶舊歡，暗彈新淚。羅帕啼痕未洗。愁見同心雙鳳翅。長安十日輕寒，春衫未試。過盡徵鴻知幾許，不寄蕭娘書一紙。愁腸斷也，那人知未。
千秋歲
作者：趙聞禮（宋）

鶯啼晴晝，南國春如繡。飛絮眼，憑闌袖。日長花片落，睡起眉山斗。無個事，沉煙一縷騰金獸。千里空回首。兩地厭厭瘦。春去也，歸來否。五更樓外月，雙燕門前柳。人不見，鞦韆院落清明後。
風入松
作者：趙聞禮（宋）

麴塵風雨亂春晴。花重寒輕。珠簾捲上還重下，怕東風、吹散歌聲。棋倦杯頻晝永，粉香花豔清明。十分無處著閒情。來覓娉婷。薔薇誤罥尋春袖，倩柔荑、為補香痕。苦恨啼鵑驚夢，何時翦燭重盟。
水龍吟
作者：趙聞禮（宋）

幾年埋玉藍田，綠雲翠水烘春暖。衣薰麝馥，襪羅塵沁，凌波步淺。鈿碧搔頭，膩黃冰腦，參差難翦。乍聲沉素瑟，天風佩冷，蹁躚舞、霓裳遍。湘浦盈盈月滿。抱相思、夜寒腸斷。含香有恨，招魂無路，瑤琴寫怨。幽韻淒涼，暮江空渺，數峰清遠。粲迎風一笑，持花酹酒，結南枝伴。
隔浦蓮近・隔浦蓮近拍
作者：趙聞禮（宋）

愁紅飛眩醉眼。日淡芭蕉卷。帳掩屏香潤，楊花撲、春雲暖。啼鳥驚夢遠。芳心亂。照影收奩晚。畫眉懶。微醒帶困，離情中酒相半。裙腰粉瘦，怕按六麼歌板。簾卷層樓探舊燕。腸斷。花枝和悶重拈。
賀新郎
作者：趙聞禮（宋）

池館收新雨。耿幽叢、流光幾點，半侵疏戶。入夜涼風吹不減，冷焰微茫暗度。碎影落、仙盤秋露。漏斷長門空照淚，袖紗寒、映竹無心顧。孤枕掩，殘燈炷。練囊不照詩人苦。夜沉沉、拍手相親，呆兒痴女。欄外撲來羅扇小，誰在風廊笑語。競戲踏、金釵雙股。故苑荒涼悲舊賞，悵寒蕪、衰草隋宮路。同磷火，遍秋圃。
謁金門
作者：趙聞禮（宋）

人病酒。生怕日高催繡。昨夜新翻花樣瘦。旋描雙蝶湊。慵憑繡床呵手。卻說新愁還又。門外東風吹綻柳。海棠花廝勾。
踏莎行
作者：趙聞禮（宋）

照眼菱花，剪情菰葉。夢雲吹散無蹤跡。聽郎言語識郎心，當時一點誰消得。柳暗花明，螢飛月黑。臨窗滴淚研殘墨。合歡帶上舊題詩，如今化作相思碧。
摸魚兒
作者：葉閶（宋）

倚薰風、畫闌亭午。採蓮柔櫓如語。紅裙濺水鴛鴦溼，幾度雲朝雨暮。遊冶處。是好是、小橋芳樹尋幽趣。繡簾低護。任涼入霜紈，月侵冰簟，長夏等閒度。都如夢，悵望遊仙舊侶。遺蹤今在何許。愁予渺渺瀟湘浦。檻竹空敲朱戶。黯無緒。念多情文園，曾草長門賦。酒酣自舞。笑滿袖緇塵，數莖霜鬢，羞殺照溪鷺。
三姝媚
作者：杜良臣（宋）

花浮深岸樹。迎新曦窗影，細觸游塵。映葉青梅，記共折南枝，又及嘗新。駐屐危亭，煙墅杳、風物撩人。虹外斜陽留晚，鶯邊落絮催春。心事應辜桃葉，但自把新詩，遍寫修筠。恨滿芳洲，倩晚風吹夢，暗逐江雲。慢拈輕攏，幽思切、清音誰聞。謾有鴛鴦結帶，雙垂繡巾。
齊天樂
作者：曹邍（宋）

翠簫聲斷青鸞翼，心期破釵誰表。夜燭銀屏，春風粉袖，猶記琵琶斜抱。瑤池路杳。恨巫女回雲，月娥沉照。謾說蓬萊，玉環花貌夢難到。嚴花亭院乍冷，更蛩吟風碎，鴻飛煙渺。綠玉彈棋，紅牙按拍，樂事歡情終少。劉郎未老。要鬢翼堆玄，腕酥凝皓。莫忘香薦，綠羅裙帶草。
瑞鶴仙
作者：曹邍（宋）

爐煙銷篆碧。對院落鞦韆，晝永人寂。濃春透花骨。正長紅小白，暈香塗色。銅駝巷陌。想遊絲、飛絮無力。念繡窗、深鎖紅鸞，虛度禁菸寒食。空憶。象床沉水，鳳枕屏山，殢歡尤惜。粉香狼藉。海棠下、東風急。自秦臺簫咽，漢皋珮冷，斷雨零雲難覓。但杏梁、雙燕歸來，似曾舊識。
蘭陵王
作者：曹邍（宋）

杏花坼。煙柳藏鴉翠陌。蘇堤上、人正踏青，嫩草茸茸襯羅襪。遊絲掛晴塔。十里酣紅豔白。鞦韆外，嬌靨笑春，一片笙簫綺霞碧。阿香妒傾國。把鏡日深奩，絲雨愁織。崇桃積李無顏色。但蝶粉香漬，燕泥芹冷，紫錢芳暈翳寶瑟。悵還近寒食。岑寂。恨無極。更酒驛孤煙，棋院長日。梨花滿地春狼藉。望鳳闕波渺，燕樓雲隔。憑闌干晚，吟袖溼，但笑拍。
玲瓏四犯
作者：曹邍（宋）

一架幽芳，自過了梅花，獨佔清絕。露葉檀心，香滿萬條晴雪。肌素淨冼鉛華，似弄玉、乍離瑤闕。看翠蛟、白鳳飛舞，不管暮煙啼鴂。酒中風格天然別。記唐宮、賜樽芳冽。玉蕤喚得餘春住，猶醉迷飛蝶。天氣乍雨乍晴，長是伴、牡丹時節。夜散瓊樓宴，金鋪深掩，一庭香月。
惜餘妍・惜餘妍
作者：曹邍（宋）

同根異色，看鏤玉雕檀，芳豔如簇。秀葉玲瓏，嫩條下垂修綠。禁華深鎖清妍，香滿架、風梳露浴。輕盈，便似覺、酴醿格調粗俗。蜂黃間塗蝶粉，疑舊日二喬，各樣妝束。費卻春工，鬥合靚芳濃馥。翠華臨檻清賞，飛鳳斝、休辭醉玉。晴晝，鎮貯春、瑤臺金屋。
宴山亭・燕山亭
作者：曹邍（宋）

香月玲瓏，柔風鏤刻，嫩綠枝頭圓膩。緋桃院宇，絮柳池塘，獨立萬紅塵外。戲舞千團，訝粉羽、留連春媚。非是。看滾雪拋瓊，鏡鸞相倚。唐昌仙觀風流，有霞洞藏花，紺環玉蕊。雕闌佔賞，禁苑承恩，難比太平瑤卉。遍插金瓶，更移近、寶猊煙翠。堪愛。只少個、鴛鴦繡帶。
水調歌頭
作者：鄭雪巖（宋）

甫營亭子小，花柳斬新裁。衰翁餘暇，何妨領客少徘徊。堪嘆人生離合，恰似燕鶯來往，光景暗中催。蘆荻晚風起，明月滿沙堆。去年秋，如此夜，有誰陪。欲挽天河無路，滿眼總塵埃。未了痴兒官事，行止從來難定，又趣到蘇臺。不作別離句，共醉十分杯。
清平樂
作者：趙汝（宋）

錦屏香褪。寒隱輕衫嫩。燕子護泥飛不穩。庭掩百花難認。雙雙繡帶微風。海棠此夜簾櫳。愁損一番寒食，小窗淡月殘紅。
戀繡衾
作者：趙汝（宋）

柳絲空有千萬條。系不住、溪頭畫橈。想今宵、也對新月，過輕寒、何處小橋。玉簫臺榭春多少，溜啼紅、臉霞未消。怪別來、胭脂慵傳，被東風、偷在杏梢。
浣溪沙
作者：趙汝（宋）

笑摘青梅傍綺疏。數枝花影漾前除。太湖石畔看金魚。筍指曉寒慵出袖，翠鬟春懶不成梳。為君縫狹繡羅襦。
梅花引
作者：趙汝（宋）

對花時節不曾忺。見花殘。任花殘。小約簾櫳，一面受春寒。題破玉箋雙喜鵲，香燼冷，繞銀屏，渾是山。待眠。未眠。事萬千。也問天。也恨天。髻兒半偏。繡裙兒、寬了還寬。自取紅氈，重坐暖金船。惟有月知君去處，今夜月，照秦樓，第幾間。
摘紅英
作者：趙汝（宋）

東風冽。紅梅拆。畫簾幾片飛來雪。銀屏悄。羅裙小。一點相思，滿塘春草。空愁切。何年徹。不歸也合分明說。長安道。簫聲鬧。去時驄馬，誰家系了。
夢江南・憶江南
作者：趙汝（宋）

簾不卷，細雨熟櫻桃。數點霽霞山又晚，一痕涼月酒初消。風緊絮花高。閒處少，磨盡少年豪。昨夢醉騎白鹿，滿湖春水段家橋。濯發聽吹簫。
謁金門
作者：趙汝（宋）

羞說起。嚼破白桃花蕊。人在夕陽深巷裡。燕兒來也未。一樣半紅半紫。雙鳳同心結子。分在郎邊郎不記。為郎今拆碎。
如夢令
作者：趙汝（宋）

小砑紅綾箋紙。一字一行春淚。封了更親題，題了又還坼起。歸未。歸未。好個瘦人天氣。
漢宮春
作者：趙汝（宋）

著破荷衣，笑西風吹我，又落西湖。湖間舊時飲者，今與誰俱。山山映帶，似攜來、畫卷重舒。三十里、芙蓉步障，依然紅翠相扶。一目清無留處，任屋浮天上，身集空虛。殘燒夕陽過雁，點點疏疏。故人老大，好襟懷、消減全無。慢贏得、秋聲兩耳，冷泉亭下騎驢。